
На основу члана 51. став 3. Закона о дувану („Службени гласник РС”, број 101/05, 90/07, 95/10, 36/11, 93/12, 108/13, 95/18, 91/19 и 92/23), 
Министар здравља доноси
ПРАВИЛНИК
о изгледу, садржини и начину истицања ознаке о забрани продаје дуванских и сродних производа малолетним лицима
Члан 1.
Овим правилником ближе се прописује изглед, садржина и начин истицања посебне ознаке „Забрањена продаја дуванских и сродних производа малолетним лицима” (у даљем тексту: ознака) на објекту у којем се обавља трговина на мало, односно на хјумидору.
Члан 2.
Ознака има облик правоугаоника, величине најмање 210 x 300 mm, са текстом у свом горњем и доњем делу и знаком забране продаје у централном делу.
Члан 3.
Текст у горњем делу ознаке изнад знака забране продаје садржи речи: „Забрањена продаја дуванских и сродних производа малолетним лицима”.
Текст у доњем делу ознаке испод знака забране продаје садржи речи: „Пушење и употреба дуванских и сродних производа су штетни по здравље”, испод тих речи исписане су речи: „ВЛАДА РЕПУБЛИКЕ СРБИЈЕ”, а испод речи: „ВЛАДА РЕПУБЛИКЕ СРБИЈЕ” исписане су речи: „Министарство здравља”.
Члан 4.
Знак забране продаје, у централном делу ознаке, утврђен у члану 2. овог правилника, има облик круга са косом линијом која је положена под углом од 45 степени у односу на хоризонталну раван и која пролази кроз центар круга и симболом отворене паклице цигарета, електронске цигарете и никотинске врећице које се преносе из црне руке у белу дечију руку.
Члан 5.
Основна боја ознаке, око знака забране продаје је жута.
Основна боја у знаку забране продаје је бела.
Речи текстуалног дела у ознаци су црне боје.
Ивица круга на знаку забране и коса линија у знаку забране су црвене боје.
Симбол у знаку је црне и беле боје.
Члан 6.
Графички приказ ознаке одштампан је уз овај правилник и чини његов саставни део.
Члан 7.
Трговац на мало истиче ознаку на видно место објеката у којем обавља ту делатност (на зиду, поред касе, на каси, на продајном пулту и сл.), односно на сваком хјумидору.
Члан 8.
Даном ступања на снагу овог правилника престаје да важи Правилник о изгледу, садржини и начину истицања ознаке о забрани продаје цигарета и других дуванских производа малолетним лицима („Службени гласник РС”, број 15/06).
Члан 9.
Овај правилник ступа на снагу осмог дана од дана објављивања у „Службеном гласнику Републике Србије”.
Број 110-00-224/1/2025-07
У Београду, 7. септембра 2026. године
Министар,
др Златибор Лончар, с.р.

